SK Úradný vestník Európskej únie C 205/7

Záväzok služby vo verejnom záujme

(2007/C 205/05)

Fínsko (ministerstvo dopravy a komunikácií) sa rozhodlo zmeniť a doplniť záväzky služby vo verejnom záujme týkajúce sa pravidelnej leteckej dopravy, ktoré stanovilo pre prevádzkovateľov leteckej dopravy Spoločenstva (1) na prístup k letovým trasám v rámci Spoločenstva podľa článku 4 ods. 1 písm. a) nariadenia Rady (EHS) č. 2408/92 z 23. júla 1992. Záväzok uvedenej služby vo verejnom záujme bol uverejnený 20. júna 2006 v Úradnom vestníku Európskej únie C 144. Zmenený a doplnený záväzok služby vo verejnom záujme nadobudne účinnosť po uverejnení v Úradnom vestníku Európskej únie. Záväzok sa týka prevádzkovania podľa letového poriadku medzi Helsinkami a Savonlinnou v období od 1. októbra 2007 do 30. septembra 2010.

Na záväzok služby vo verejnom záujme na trase Helsinki – Savonlinna sa vzťahujú tieto požiadavky:

Minimálny počet letov

Minimálny počet spojov medzi Helsinkami a Savonlinnou musí zahŕňať tri spiatočné lety v pracovné dni od pondelka do piatka s výnimkou zákonných sviatkov a všeobecných voľných dní.

Letový poriadok sa môže meniť v období letných dovoleniek a obdobiach voľna v čase vianočných a ďalších sviatkov podľa dopytu. Záväzok sa nevzťahuje na obdobie 4. júla – 2. augusta 2008, 3. júla – 1. augusta 2009 a 2. júla – 31. júla 2010.

Počet miest

Počet miest v lietadle musí spĺňať potreby vyplývajúce z dopytu cestujúcich. Priemerný mesačný stupeň vyťaženosti letu nesmie prekročiť 80 %.

Kapacita batožiny a prepravovaného nákladu na jedného cestujúceho musí pri plne naloženom lietadle a pri bežných poveternostných podmienkach zahŕňať 8 kg príručnej batožiny a najmenej 20 kg batožiny nakladanej do trupu lietadla.

Ceny leteniek a predaj leteniek

Maximálna cena jednosmernej letenky zo Savonlinny do Helsínk je 190 EUR vrátane všetkých daní a poplatkov. Z celkového množstva leteniek musí byť v ponuke najmenej 40 % lacnejších leteniek.

Dopravca sa musí dohodnúť na opatreniach týkajúcich sa letov interline na trase, ktorej sa týka záväzok služby vo verejnom záujme, najmenej s jedným takým dopravcom, ktorý zabezpečuje leteckú dopravu z letiska Helsinki-Vantaa. V zmluve o letoch interline musia byť rovnaké svojou podstatou podobné podmienky a do cien vyberaných za lety na trase musí byť zapracovaný množstvový pomerový systém zodpovedajúci medzinárodným nariadeniam. Dopravca musí uzavrieť dohodu interline so všetkými leteckými dopravcami prevádzkujúcimi z letiska Helsinki-Vantaa, ktorí o to prejavia záujem, a to za rovnakých alebo podobných podmienok. Ministerstvo dopravy a komunikácií má právo získať od dopravcu na účely dohľadu potrebné informácie týkajúce sa interline dohôd a ich podmienok.

Letecký dopravca musí mať k dispozícii medzinárodný, vo Fínsku platný systém rezervácie a vydávania leteniek, ako aj dohodu interline podľa pravidiel IATA vrátane tranzitných taríf pre nadväzné spojenia a vybavovania batožiny do cieľovej destinácie. Informácie o cenách leteniek a letových poriadkoch musia byť v medzinárodnom systéme rezervácie a vydávania leteniek.

Letecký dopravca musí mať aspoň s jednou spoločnosťou lietajúcou z letiska Helsinki-Vantaa do zahraničných destinácií zmluvu o spolupráci týkajúcu sa tranzitných taríf pre nadväzné spojenia.

Pri predaji letov sa musí používať najmenej jeden elektronický systém rezervácie leteniek.

Plynulosť služby

Nedodržanie uvedených záväzkov služby vo verejnom záujme pri prevádzkovaní dopravy na uvedenej trase môže mať za následok administratívne a právne sankcie.

Leteckí dopravcovia, ktorí chcú skončiť poskytovanie pravidelných leteckých dopravných služieb na tejto trase, to musia oznámiť leteckému úradu Fínska najneskôr šesť mesiacov pred ukončením leteckej dopravnej služby.

Možnosti osôb so zdravotným postihnutím využívať službu

Letecký dopravca musí zabezpečiť, aby potreby osôb so zdravotným postihnutím boli zohľadnené v dostatočnej miere.

(1) Ú. v. EÚ L 240, 24.9.1992, s. 8.